SK Úradný vestník Európskej únie C 141/22

Stanovisko Výboru regiónov na tému „Infraštruktúry IKT pre elektronickú vedu: stratégia v oblasti výskumu, vývoja a inovácií IKT a výskumu vznikajúcich technológií a technológií budúcnosti v Európe“

2010/C 141/05

VÝBOR REGIÓNOV

— Vyzýva Európsku komisiu a členské štáty, aby prijali všetky potrebné opatrenia, ktoré umožnia zapojiť regionálne a miestne orgány efektívnym a plnohodnotným spôsobom do riadenia iniciatív týkajúcich sa európskeho výskumného priestoru.

— Domnieva sa, že celoeurópske projekty v oblasti IKT siahajúce od výskumu a vývoja až po praktické využitie ich výsledkov môžu byť zo sociálno-ekonomického hľadiska prínosné pre mestá a regióny, ktoré sú s nimi spojené.

— Vyzýva Komisiu a členské štáty, aby aktívne podporovali zapojenie miestnych a regionálnych orgánov do rôznych fáz výskumných a vývojových procesov, ako aj využívanie inovácií v oblasti IKT vo verejnom sektore. Konkrétne by mali presadzovať osvedčené európske postupy a poskytovať poradenstvo a metodologické odporúčania.

— Dôrazne upozorňuje na osobitný význam odvetvia služieb pri získavaní výhod z IKT, pretože odvetvia, ako je veľkoobchod, maloobchod, finančné služby a služby podnikom patria medzi najväčších investorov v odvetví IKT.

Spravodajca: Liudvikas Žukauskas (LT/EĽS), člen rady okresu Skuodas

Referenčné dokumenty

KOM(2009) 108 v konečnom znení

KOM(2009) 116 v konečnom znení

KOM(2009) 184 v konečnom znení

I. POLITICKÉ ODPORÚČANIA

VÝBOR REGIÓNOV,

1. upozorňuje, že informačné a komunikačné technológie (IKT), ktoré tvoria základ informačnej spoločnosti otvorenej všetkým občanom, by mali zodpovedať potrebám všetkých členov spoločnosti, vrátane osôb ohrozených sociálnym vylúčením. V tomto smere sa VR sústavne zasadzoval za investovanie do výskumu na miestnej, regionálnej, národnej a európskej úrovni, aby sa zabezpečil rast a vytváranie nových podnikov, a zastáva názor, že využívanie IKT v oblasti inovácií môže pomôcť pri riešení hlavných spoločensko-hospodárskych problémov.

2. Vyzýva Európsku komisiu a členské štáty, aby prijali všetky potrebné opatrenia, ktoré umožnia zapojiť regionálne a miestne orgány efektívnym a plnohodnotným spôsobom do riadenia iniciatív týkajúcich sa európskeho výskumného priestoru. V oblasti výskumu na poli IKT je význam regiónov nesporný. Regióny sú pri vypracovávaní regionálnych stratégií v oblasti výskumu a inovácií kľúčovými aktérmi: často riadia výskumné ústavy, majú na svojom území zriadené vysoké školy a iné výskumné ústavy a presadzujú inovatívne podmienky. Okrem toho mnohé regionálne samosprávy a administratívy disponujú legislatívnymi právomocami, čo im umožňuje samostatne nakladať s vlastným rozpočtom na výskum.

3. Upozorňuje, že si ako jeden z hlavných cieľov v rámci obnovenej Lisabonskej stratégie vytýčil podporu digitálnej integrácie, t. j. integrovanej, regionálne a sociálne spravodlivej informačnej spoločnosti, ktorá využíva IKT na zvyšovanie konkurencieschopnosti a zlepšovanie verejných služieb.

4. Zdôrazňuje, že návrhy iniciatívy na podporu digitálnej integrácie i2010 sú určené hlavne miestnym a regionálnym orgánom a tie môžu byť pri jej realizácii kľúčovou hnacou silou. Digitálna integrácia na miestnej a regionálnej úrovni môže zvýšiť kvalitu života obyvateľov, podnietiť ich sociálno-hospodársku aktivitu a zároveň podporiť regionálne, účinnejšie a vo väčšej miere personalizované verejné služby a miestne podniky. Z tohto dôvodu miestne a regionálne orgány potrebujú byť partnerom, ktorý zapojí všetky generácie spoločnosti do iniciatív v oblasti IKT, aby im tak uľahčil a spríjemnil ich život. Regióny a mestá majú k dispozícii viaceré prostriedky na zabezpečenie plného využitia tohto potenciálu.

Stratégia v oblasti výskumu, vývoja a inovácií IKT: Nastaviť latku vyššie, KOM(2009) 116 v konečnom znení

5. Víta skutočnosť, že oznámenie uznáva členské štáty a regióny za hlavných propagátorov užšej spolupráce medzi užívateľmi a tvorcami inovácií v oblasti IKT na rôznych úrovniach štátnej a verejnej správy, čo by malo viesť k spoločným plánom týkajúcim sa potrieb verejnej služby, pri napĺňaní ktorých môžu pomôcť IKT (1). Výbor regiónov už vyjadril názor (2), že miestne a regionálne orgány by sa mali podieľať na širokej spolupráci na zlepšenie interoperability vo verejnej správe a zefektívnení poskytovania služieb verejnej správy.

6. Súhlasí so záverom Komisie, že úspech úsilia na uľahčenie vzniku trhov s inováciami, dosiahnutie interoperability a vytvorenie spoločných noriem závisí od sústavnej podpory a účasti vnútroštátnych, regionálnych a miestnych orgánov a toto úsilie musia dopĺňať opatrenia na regionálnej a miestnej úrovni (3).

7. Víta zámer Komisie zjednodušiť postupy a znížiť administratívnu záťaž, aby sa pre inovačné spoločnosti, najmä miestne MSP, stala účasť na opatreniach na miestnej, vnútroštátnej i európskej úrovni príťažlivejšou.

8. Domnieva sa, že celoeurópske projekty v oblasti IKT siahajúce od výskumu a vývoja až po praktické využitie ich výsledkov môžu byť zo sociálno-ekonomického hľadiska prínosné pre mestá a regióny, ktoré sú s nimi spojené. VR už poukázal na to, že IKT zohrávajú dôležitú úlohu pri realizácii stratégie EÚ pre trvalo udržateľný rozvoj.

9. Dôrazne sa zasadzuje za plné využívanie európskeho potenciálu na rozvoj služieb v oblasti IKT vo verejnej i súkromnej sfére. IKT treba využívať ako prostriedky na zlepšenie služieb, ktoré miestne a regionálne orgány poskytujú v oblasti zdravotníctva, vzdelávania, vytvárania pracovných miest, verejného poriadku, bezpečnosti a sociálnych služieb. Európskou úniou podporované verejno-súkromné partnerstvá medzi miestnymi a regionálnymi orgánmi a MSP zamerané na rozvoj IKT v oblasti verejných služieb využívajúcich IKT môžu byť základom procesu budovania právomocí a znalostí na miestnej úrovni v celej EÚ.

10. Zdôrazňuje, že miestne a regionálne orgány môžu prevziať vedúce postavenie pri využívaní IKT na zvyšovanie energetickej účinnosti, a aj to robia a zohrávajú hlavnú úlohu pri hľadaní možností na podniknutie krokov v oblasti IKT na miestnej úrovni, pri výmene osvedčených technologických postupov, výbere partnerov pre jednotlivé projekty a rozdeľovaní finančných prostriedkov.

11. Vyzýva Komisiu a členské štáty, aby aktívne podporovali zapojenie miestnych a regionálnych orgánov do rôznych fáz výskumných a vývojových procesov, ako aj využívanie inovácií v oblasti IKT vo verejnom sektore. Konkrétne by mali presadzovať osvedčené európske postupy a poskytovať poradenstvo a metodologické odporúčania.

12. Dôrazne upozorňuje na osobitný význam odvetvia služieb pri získavaní výhod z IKT, pretože odvetvia, ako je veľkoobchod, maloobchod, finančné služby a služby podnikom patria medzi najväčších investorov v odvetví IKT (4).

13. Všíma si, že IKT sa v uplynulom desaťročí stali kľúčovou technológiou, ktorá má potenciál meniť hospodársku a spoločenskú činnosť a prispieť tak k trvalo udržateľnému rastu a posilneniu konkurencieschopnosti. Avšak samotné politické opatrenia na podporu IKT nebudú viesť k lepšej hospodárskej výkonnosti (5) a nemôžu sa uskutočňovať bez aktívnej podpory a zapojenia miestnych a regionálnych orgánov.

14. Zdôrazňuje, že na zabezpečenie pozitívneho kolobehu zlepšenia priaznivých podmienok pre ľudské zdroje, naštartovania organizačných zmien, IKT a výkonnosti, ako aj efektívneho vývoja a využívania IKT je potrebná spolupráca sociálnych partnerov, miestnych a regionálnych orgánov a jednotlivých vlád. Politické opatrenia zamerané na zlepšenie základnej gramotnosti v oblasti IKT, získavanie príslušnej vysokej kvalifikácie, presadzovanie celoživotného vzdelávania v tomto odbore a zlepšovanie riadiacich zručností a schopností vytvárať siete, ktoré sú potrebné na účinné využívanie IKT, sú mimoriadne dôležité (6) a patria medzi základné kompetencie miestnych a regionálnych orgánov.

15. Plne súhlasí s konštatovaním, že mobilita vedeckovýskumných pracovníkov je hlavným faktorom potrebným na zefektívnenie kariéry vo výskume v oblasti IKT a vo väčšine prípadov aj jej zatraktívnenie, a zdôrazňuje, že: — v spoločnosti treba podporovať záujem o výskum a inovácie, a to najmä medzi mladými ľuďmi. Členské štáty by sa mali snažiť upraviť svoje národné učebné osnovy tak, aby boli žiaci už od mladšieho školského veku oboznamovaní s potenciálom IKT vo vede a výskume, miestne a regionálne orgány ako úroveň správy s priamou zodpovednosťou za organizáciu vzdelávania by mali byť neoddeliteľnou súčasťou tohto procesu, v rámci ktorého by skĺbili svoje skúsenosti z miestnej úrovne s podpornými opatreniami zo strany EÚ, ktoré je potrebné v tejto oblasti vypracovať. Komisia by mala hľadať možnosti na vypracovanie vhodných mechanizmov podpory.

16. Upozorňuje, že je potrebné získavať špičkových vedeckovýskumných pracovníkov z mimoeurópskych krajín, a preto zdôrazňuje význam programov mobility EÚ, ako napríklad programu Marie Curie a opatrení, ktoré boli v niektorých regiónoch prijaté na podporu návratu vedeckovýskumných pracovníkov (7).

17. Znovu pripomína závery skupiny expertov pre európsky výskumný priestor (8) týkajúce sa rastúceho významu zúčastnených strán na úrovni jednotlivých štátov a regiónov pre vznik nových európskych iniciatív, ako napríklad ERA-Net, Eurostars, Európsky technologický inštitút alebo spoločné technologické iniciatívy a zoskupenia.

18. Navrhuje, aby všetci aktéri – EÚ, členské štáty a regióny preskúmali všetky možné spôsoby ako dosiahnuť, aby sa súčasné politické opatrenia a nástroje spolupráce navzájom dopĺňali, a ako by sa mali zaviesť mechanizmy, ktoré zabezpečia, že rozbehnuté koordinačné programy budú maximálne podporovať výskum v oblasti IKT (9). Konkrétne, ako už uviedol vo svojich predchádzajúcich stanoviskách (10), žiada o koordinované využívanie 7. rámcového programu (7. RP), štrukturálnych fondov a programu pre konkurencieschopnosť a inováciu (PKI), pretože je to veľmi dôležité z hľadiska konkurencieschopnosti EÚ a vzájomnej súčinnosti medzi politikou súdržnosti, politikou v oblasti výskumu, vyššieho vzdelávania a inovácií na národnej a regionálnej úrovni.

19. Chcel by upozorniť, že koordinácia dôležitých nástrojov EÚ, ako je 7. RP, štrukturálne fondy a PKI, nie je len otázkou politických zámerov, ale aj výzvou na zosúladenie politických opatrení. Zabezpečenie zosúladenia politických opatrení v prípade programov s viacerými úrovňami a viacerými zainteresovanými stranami si vyžaduje efektívny viacúrovňový systém riadenia (11).

20. Upozorňuje na to, aké dôležité je pre regióny optimálne využívanie koordinačných nástrojov 7. RP. Vďaka nim by sa regióny mohli usilovať o to, aby ich výskumné a inovačné systémy dosiahli špičkovú úroveň a konkurencieschopnosť v európskom alebo medzinárodnom meradle. Patrí medzi ne zlepšovanie vytvárania regionálnych sietí medzi výskumnými ústavmi, vysokými školami, MSP a ostatnými príslušnými aktérmi, formovanie zoskupení, regionálnych technologických platforiem a centier a pomoc regionálnym subjektom pri nadväzovaní na projekty spolupráce EÚ v oblasti výskumu a inovácie a programy, ako je ERA-Net a európske technologické platformy (12).

21. Víta možnosť, aby bola vo väčšej miere uznaná úloha, ktorú miestne orgány zohrávajú pri podpore výskumu v oblasti IKT. Regióny a mestá môžu uľahčiť uvádzanie nových produktov na trh a podporiť inovácie a výskum prostredníctvom obstarávania vo fáze pred komerčným využitím.

22. Zdôrazňuje, že miestne a regionálne orgány môžu tiež zvýšiť dopyt po nových riešeniach založených na IKT a vytvoriť tak nové trhy pre európske výskumné odvetvie. Okrem toho môžu regióny a mestá nasmerovať svoje investície do výskumu a vývoja a podporiť určité oblasti s výrazným vplyvom. Prepojením tohto úsilia s existujúcimi a budúcimi priemyselnými odvetviami a zoskupeniami na miestnej úrovni môžu prispieť k prekonaniu hospodárskej recesie a riešeniu problému nedostatočných investícií do výskumu a vývoja.

23. Upozorňuje na všeobecnú nedostatočnú koordináciu úsilia vo viacerých rozličných oblastiach, ako je vzdelávanie, inovácia, výskum, investície a uvádzanie inovatívnych riešení založených na IKT na trh. Dôležitým nástrojom na zlepšenie môže byť v tejto súvislosti koncepcia inovácie orientovanej na užívateľa, ktorú využíva čoraz väčší počet regiónov a miest v celej Európe a ktorá sa ukázala ako hlavná hnacia sila podporujúca investície do výskumu a vývoja a uvádzanie inovácií na trh. Z tohto dôvodu žiada, aby Európska komisia vo svojom oznámení presadzovala túto koncepciu dôraznejšie.

24. Zdôrazňuje význam úzkeho prepojenia výskumu a vývoja s priemyselnými postupmi. Preto vyzýva členské štáty a Komisiu, aby vynaložili maximálne úsilie na podporu rýchleho prenosu výsledkov výskumu do dennej praxe v obchodnej i verejnej sfére.

Nové horizonty pre IKT – stratégia výskumu vznikajúcich technológií a technológií budúcnosti v Európe, KOM(2009) 184 v konečnom znení

25. Zdôrazňuje, že proces prehlbovania potenciálu výskumu a inovácie smerom k novým horizontom pre IKT môže uspieť len vtedy, ak budú do procesu zapojené mestá a regionálne orgány. Vzhľadom na ich fyzickú blízkosť sú hlavným katalyzátorom poznatkov a inovácií v Európe. Čorazviac európskych regiónov si ako hlavnú prioritu verejného financovania stanovuje výskum a vývoj (13).

26. Konštatuje, že regióny v rámci svojich politík pre výskum prispievajú podpornými programovými, štrukturálnymi a legislatívnymi rámcovými podmienkami podstatnou mierou k vytváraniu európskej pridanej hodnoty v oblasti výskumu a pulzujúceho európskeho výskumného priestoru (14).

27. Upozorňuje, že podľa stratégie budú naďalej vznikať iniciatívy na vytváranie sietí a zoskupení, pričom ich podpora sa vyvíja smerom k vytvoreniu prvotriednych „uzlov“ na prepojenie celosvetových inovačných sietí. Z tohto dôvodu narastá význam prepojenia a spolupráce medzi regiónmi tak v rámci jednotlivých krajín, ako aj v cezhraničnom kontexte (15).

28. Upozorňuje na veľký význam miest a regiónov pri rozvoji inovačného prostredia prostredníctvom miestnej inovačnej politiky, technologických centier, podnikateľských inkubátorov, vedeckých parkov a fondov rizikového kapitálu (16).

29. Víta stratégiu Komisie zameranú na identifikáciu a spustenie dvoch alebo troch nových, odvážnych reprezentatívnych iniciatív FET, ktoré nasmerujú úsilie väčších komunít multidisciplinárnych výskumných pracovníkov k základným prevratným objavom na hranici IKT.

30. Uznáva, že spoločné plánovanie – ak je dobre štruktúrované a riadené – sa môže stať mechanizmom, ktorý má z hľadiska podpory výskumu v oblasti FET aspoň taký význam ako rámcový program EÚ. V záujme plného využívania tohto potenciálu by chcel VR opätovne poukázať na rastúcu potrebu lepšej koordinácie verejných a súkromných zdrojov financovania výskumu (17).

31. Zdôrazňuje, že EÚ a členské štáty by mali plne využívať všetky možnosti na zjednodušenie a zlepšenie súčinnosti medzi množstvom existujúcich nadnárodných nástrojov politiky a mechanizmami spolupráce a prispôsobiť ich európskemu výskumnému priestoru (18).

32. Opakuje, že programy ERA-Net na koordináciu regionálnych a európskych výskumných programov sa ukázali ako hodnotné a treba ich ďalej rozpracovať (19). Na ich úspechu má výrazný podiel zapojenie širokej škály zainteresovaných subjektov, vrátane miestnych a regionálnych orgánov.

33. Vyzýva na ďalšie úsilie zamerané na zvýšenie otvorenosti a transparentnosti európskych technologických platforiem a zabezpečenie zapojenia ďalších zainteresovaných strán mimo priemyslu a výskumnej obce, ako sú miestne a regionálne orgány, organizácie občianskej spoločnosti a MSP (20).

Infraštruktúry IKT pre elektronickú vedu, KOM(2009) 108 v konečnom znení

34. Domnieva sa, že miestne a regionálne orgány zohrávajú v európskom výskumnom priestore (ERA – European Research Area) kľúčovú úlohu, pretože zastávajú záujmy miestnych zástupcov, občanom približujú svoju politiku a lepšie poznajú situáciu subjektov, ktoré v tejto sfére pôsobia. Je preto presvedčený, že regióny musia zohrávať strategickú úlohu v rámci iniciatív zameraných na posilnenie a rozšírenie ERA, a to najmä v iniciatívach súvisiacich s vytváraním stabilných výskumných ústavov v inovačnom prostredí a spoluprácou v oblasti výskumu (21).

35. Opakuje svoje návrhy adresované Komisii a členským štátom na podporu regionálnych a miestnych orgánov pri požadovaní, budovaní a realizácii modernej výskumnej infraštruktúry: — zabezpečiť, aby sa miestne a regionálne orgány vo väčšej miere podieľali na rozvíjaní plánu európskych výskumných infraštruktúr (ERI), ktorý vypracovalo Európske strategické fórum o výskumných infraštruktúrach (ESFRI – European Strategy Forum on Research Infrastructures) (22), a najmä pri určovaní priorít pre 35 kľúčových projektov európskeho záujmu, ktoré už boli schválené, — zohľadňovať váhu miestnych a regionálnych orgánov, ako aj ich zapojenie do ERI, a zároveň, — zaručiť skutočné a účinné zapojenie miestnych a regionálnych orgánov do efektívneho riadenia ERI (23).

36. Poukazuje na význam miestnych a regionálnych orgánov ako subjektov stimulujúcich programy spoločného výskumu (vrátane programov s účasťou tretích krajín), pretože práve samosprávy lepšie poznajú skutočnú situáciu na miestnej úrovni, či už ide o vedecko-technologickú alebo podnikateľskú sféru, vďaka čomu si aj lepšie uvedomujú potrebu spolupráce v týchto strategických oblastiach (24).

37. Považuje otázku implementácie a financovania plánu uplatňovania výskumných infraštruktúr (plán v súčasnosti obsahuje 35 kľúčových projektov európskeho záujmu, ktoré by sa mali vypracovať v budúcich 10 až 20 rokoch (25)) za dôležitý míľnik pri vytváraní európskeho výskumného priestoru.

38. Opakovane žiada, aby sa pri realizácii plánu uplatňovania v prvom rade venovala pozornosť kritériu špičkovej kvality, a zároveň vyzval členské štáty, aby sa intenzívnejšie zapojili do tejto iniciatívy (26).

39. Súhlasí s odporúčaniami skupiny expertov pre európsky výskumný priestor (27), podľa ktorých by ESFRI malo zdokonaliť metodológiu hodnotenia rozsiahlych celoeurópskych výskumných infraštruktúr, najmä pokiaľ ide o transparentnosť postupov a zapojenie príslušných zainteresovaných strán.

40. Upozorňuje, že je potrebné, aby boli miestne a regionálne orgány v plnej miere zapojené do realizácie a revízie plánu uplatňovania ESFRI, najmä v súvislosti s určovaním priority jednotlivých projektov a koordináciou plánu uplatňovania ESFRI a podobných činností na celoštátnej alebo regionálnej úrovni a súčasnou integráciou fyzických a virtuálnych zariadení.

41. Zdôrazňuje, že je potrebné, aby čo najširšia verejnosť získala informácie o možnostiach, ktoré ponúka elektronická veda, vrátane vytvárania a propagácie verejných databáz s osvedčenými postupmi, príkladmi a dostupnými úspešnými riešeniami z oblasti elektronickej vedy, a zároveň zabezpečiť poskytovanie príslušných informácií vo všetkých úradných jazykoch EÚ.

V Bruseli 3. decembra 2009 Predseda Výboru regiónov Luc VAN DEN BRANDE

(1) KOM(2009) 116 v konečnom znení.

(2) CdR 10/2009 fin.

(3) KOM(2009) 116 v konečnom znení.

(4) The Economic Impact of ICT Measurement, Evidence and Implications. http://browse.oecdbookshop.org/oecd/pdfs/browseit/9204051E.PDF

(5) The Economic Impact of ICT Measurement, Evidence and Implications. http://browse.oecdbookshop.org/oecd/pdfs/browseit/9204051E.PDF

(6) The Economic Impact of ICT Measurement, Evidence and Implications. http://browse.oecdbookshop.org/oecd/pdfs/browseit/9204051E.PDF

(7) CdR 83/2007 fin.

(8) Správa skupiny expertov pre európsky výskumný priestor „Otváranie sa svetu: medzinárodná vedecko-technická spolupráca“.

(9) CdR 283/2008 fin.

(10) CdR 263/2007 fin.

(11) CdR 263/2007 fin.

(12) CdR 263/2007 fin.

(13) CdR 263/2007 fin.

(14) CdR 83/2007 fin.

(15) OECD Science, Technology and Industry Outlook 2008 – Highlights.

(16) CdR 83/2007 fin.

(17) CdR 83/2007 fin.

(18) Správa skupiny expertov pre európsky výskumný priestor „Optimalizácia výskumných programov a priorít“, pozri prílohu.

(19) CdR 83/2007 fin.

(20) Európska komisia, marec 2007: Tretia správa o stave ETP, kapitola 4.1.

(21) CdR 283/2008 fin.

(22) Európske strategické fórum o výskumných infraštruktúrach, http://cordis.europa.eu/esfri/home.html

(23) CdR 283/2008 fin.

(24) CdR 283/2008 fin.

(25) http://www.riportal.eu

(26) CdR 263/2007 fin, CdR 83/2007 fin.

(27) Správa skupiny expertov pre európsky výskumný priestor „Rozvoj výskumných infraštruktúr svetovej úrovne pre ERA“.